Krešo bankarku optužio da mu krade novac s računa. Uhićen je

Krešo (47) je optužio bankarku da mu krade novac s računa pa je vikao u poslovnici. Uhićen je.

Prema ovotjednoj presudi, sve se dogodilo još u svibnju lani oko 17.15 sati u poslovnici Raiffeisen banke, Dankovečka ulica, Zagreb. Krešo je tog dana bio pijan – napuhao je 1,21 promil.

“Remetio je javi red i mir na način da je na sav glas vikao na djelatnicu banke da mu objasni tko mu krade novce, da je to sigurno ona. Pritom je uzeo registrator s općim uvjetima poslovanja i mahao njime po zraku”, ističe sutkinja u presudi.

Djelatnica banke na sudu je svjedočila kako Krešu poznaje od ranije.

“Pokušala sam mu objasniti da mu se novac oduzima zbog ovrha, ali on nije reagirao. Kolegica je sve vidjela pa je pozvala policiju. Krešo otad ne dolazi k nama u poslovnicu”, svjedočila je ona.

Sutkinja ga je kaznila s 350 eura i mora platiti 30 eura prekršajnih troškova. No, kako je proveo dva dana u policijskom pritvoru, od kazne mu se oduzima 80 eura. Dosad je bio neosuđivan, što mu je bila olakotna okolnost.

Objava Krešo bankarku optužio da mu krade novac s računa. Uhićen je pojavila se prvi puta na Danica.hr.