Zagrebačka banka od 1. siječnja opet diže kamate na kredite

Čini se kako poznata banka diže kamatne stope na kredite građana.

Neki su klijenti ovih dana dobili obavijesti o promjeni kamatne stope za kredite u otplati.

Zagrebačka banka izvijestila ih je o promjjeni, odnosno dizanju kamatne stope u odnosu na dosadašnju. Jedan će klijent, tako, od 1. siječnja iduće godine plaćati kamatu od 3,73 posto, a dosad je iznosila 3,57 posto.

“Zagrebačka banka na kredite u otplati primjenjuje maksimalne zakonske kamatne stope, čije se usklađenje provodi dvaput godišnje (u siječnju i srpnju)”, ističu u Zabi.

Istom je klijentu od 1. siječnja ove godine Zaba digla kamatnu stopu sa 3,30 na 3,32 posto godišnje. Potom i od 1. srpnja, na 3,57 posto. Novo povećanje pak seže do 3,73 posto.

Masna dividenda

Tako ispada da će Zaba u godinu dana istom klijentu dići kamatnu stopu s 3,30 na 3,73 posto, što je povećanje od čak 13 posto.

Oni koji su, primjerice, lani za kamate na kredit Zagrebačkoj banci uplatili oko 1200 eura (po 100 eura mjesečno), iduće će godine platiti oko 150 eura više. Jasno, ako kamata ostane na 3,73 posto.

Inače, Zaba je u prvih devet mjeseci ove godine ostvarila rekordne neto kamatne prihode od čak 443 milijuna eura (razlika između kamatnih prihoda i rashoda).

Banka je lani imala neto dobit od čak 450 milijuna eura, što je bilo 89 posto više nego prethodne godine. U svibnju ove godine isplaćena je dividenda od 1,40 eura po dionici.

Vlasnik Zabe, talijanski Unicredit, dobio je dividendu u iznosu 431 milijun eura, a dobro su prošli i bivši menadžeri banke koji posjeduju pakete dionica tvrtke.

Objava Zagrebačka banka od 1. siječnja opet diže kamate na kredite pojavila se prvi puta na Danica.hr.