PBZ: Upravi nisu isplaćeni dupli bonusi, a radnicima plaće nisu manje

Privredna banka Zagreb reagirala je na naš tekst o izglasanoj visini bonusa i plaćama u tvrtki.

PBZ upozorava kako nije istina da su upravi isplaćeni dupli bonusi, a radnicima su plaće manje.

“Naime, PBZ nije isplaćivao nikakve “duple bonuse”, niti su zaposlenicima smanjene plaće, kako se to navodi. Takve tvrdnje su u potpunosti netočne i neosnovane. Nadalje, iznesene su vrlo tendenciozne interpretacije izvučene iz konteksta vezano za Odluku o prihvaćanja odnosa varijabilnih i fiksnih primitaka za 2024. godinu.

Naime, što se tiče odluke o mogućnosti većeg omjera varijabilnog primitka u odnosu na fiksni dio, riječ je o regulatorno uvjetovanom okviru koji omogućuje ispunjenje tehničkog preduvjeta, a ne automatsku isplatu.

Takav mehanizam ne predstavlja garanciju isplate povećanog bonusa, već tek mogućnost, sukladno postignućima i ocjenama prema jasno definiranim kriterijima.

Važno je naglasiti da je Uprava PBZ-a u prethodnom razdoblju ostvarila snažne poslovne rezultate, pritom zadržavajući stabilnost radnih mjesta te pokazujući kontinuiranu brigu za materijalna prava i dobrobit zaposlenika”, navode u PBZ-u.

Pojašnjenje uredništva portala

Portal Danica dužan je pojasniti kako u tekstu na koji PBZ reagira nigdje nije navedeno kako su menadžeri dobili duple bonuse, već samo da je na izvanrednoj skupštini dioničara ovaj tjedan izglasana takva mogućnost. Banka nije otkrila koliki je točno postotak koji će članovi uprave dobiti.

Šok u poznatoj tvrtki: upravi dupli bonusi, radnicima plaće manje!

Kad je riječ o manjim plaćama u PBZ-u, to proizlazi iz službenih podataka Financijske agencije prema kojim su zaposlenici banke lani imali prosječnu neto plaću od 1353 eura, a predlani 1632 eura (pad od 17,06 posto).

U FINA-i kažu kako prosječnu plaću računaju tako da se ukupan iznos za “neto plaće i nadnice podijeli s prosječnim brojem zaposlenih prema satima rada i brojem mjeseci poslovanja”. U PBZ-u nisu naveli kolika je bila prosječna plaća lani i predlani ako izračun FINA-e nije točan.

Objava PBZ: Upravi nisu isplaćeni dupli bonusi, a radnicima plaće nisu manje pojavila se prvi puta na Danica.hr.