Bankarica ljubavniku digla limit po kartici. Osuđena na 6 mjeseci

Bankarica Jasna (41) proglašena je krivom i osuđena jer je ljubavniku neovlašteno povećala limit po kreditnoj kartici.

Prema presudi, ona je u Zagrebu kao osobna bankarica zaposlena u Zagrebačkoj banci, “nakon prethodno provedenih mjesečnih privremenih povećanja limita za klijenta Tonija (30), izradila odluku o odobrenju privremenog povećanja limita po individualnoj Mastercard kartici“.

Pritom je u donjem dijelu odluke kopirala dio s potpisima ovlaštenih osoba iz neke od ranijih odluka te korektorom i kemijskom ispravila datum potpisa, a potom i provela tu odluku. Dakle, izradila je lažnu ispravu te je time počinila kazneno djelo krivotvorenja isprave.

Jasna je Toniju limit povećavala ukupno osam puta – s 1300 na 2600 eura. Posljednji je put pak krivotvorila potpise nadređenih. Šefovima je kasnije priznala da joj je Toni bio ljubavnik i da joj je on jednom vratio 1000 eura koje mu je bila posudila.

Jasna je osuđena na šest mjeseci uvjetnog zatvora i 150 eura troškova kaznenog postupka. Presuda je nepravomoćna.

Objava Bankarica ljubavniku digla limit po kartici. Osuđena na 6 mjeseci pojavila se prvi puta na Danica.hr.