Pucnjava u Splitu: hrabre policajke usmrtile razbojnika!

Mlada policajka usmrtila je razbojnika prilikom unakrsne pucnjave kod banke u Splitu u petak oko podneva.

“Danas oko 11,58 sati zaprimljena je dojava da je u banci u Gundulićevoj ulici u Splitu uz prijetnju pištoljem počinjeno razbojništvo. U trenutku kada je počinitelj izlazio iz banke, uočio je dvije policijske službenice te je došlo do pucnjave.

Muškarac je smrtno stradao. Očevid će obaviti nadležno Županijsko državno odvjetništvo”, priopćili su upravo iz splitske Policijske uprave.

Inače, banka je u neposrednoj blizini sjedišta Policijske uprave, što ukazuje da je naoružani razbojnik bio vrlo nepromišljen.

Kako javlja Slobodna Dalmacija, razbojnik je navodno uzeo zaštitara za taoca te je pokušao pobjeći, ali su se tako zatekle dvije mlade policajke pa je došlo do pucnjave. One su ga pokušale upozoriti pucanjem u zrak, ali razbojnik je zapucao prema njima.

One su nakon toga uzvratile i ustrijelile ga. Na mjestu je ubijen. Očevidac za Slobodnu priča kako je razbojnik imao silikonsku masku preko cijelog lica.

“Kako neslužbeno doznajemo, nijedna od dviju policijskih službenica tijekom razmjene vatre s razbojnikom nije ozlijeđena. Prema riječima svjedoka koji su se našli na mjestu događaja, pucnjava je potrajala neko vrijeme. Kako nam kažu, čulo se puno hitaca.

Policijske službenice su prolazile automobilom pored banke, kad ih je prolaznik upozorio da se nešto događa. Nakon što su automobil zaustavile pred bankom, razbojnik je izašao držeći zaštitara kao ‘ljudski štit‘ i zamaknuo je za ugao banke.

Zaštitar se u jednom trenutku uspio otrgnuti i pobjeći mu, a razbojnik je počeo pucati prema policajkama”, doznaje Slobodna Dalmacija.

Gradonačelnik Splita Ivica Puljak dao je potporu policajkama i istaknuo da je Grad ponosan na njih.

“Danas smo svjedočili nevjerojatnoj hrabrosti dviju policajki i zaštitara u banci, kojima zahvaljujem i ovim putem želim iskazati podršku. Cijeli Split je ponosan na njih.

Sigurnost naših građana je od najveće važnosti za sve nas. Izuzetno nas je potresla vijest o pljački banke u centru Splita. Odmah sam nazvao načelnika policijske uprave, pružio riječi podrške i stavio Grad Split na raspolaganje za bilo kakvu pomoć”, napisao je Puljak.

Objava Pucnjava u Splitu: hrabre policajke usmrtile razbojnika! pojavila se prvi puta na Danica.hr.