Šok u poznatoj tvrtki: upravi dupli bonusi, radnicima plaće manje!

Poznata kompanija donijela je odluku kojom se upravi može isplatiti duplo veći bonus od predviđenog za proteklu godinu.

Riječ je o Privrednoj banci Zagreb koja je na izvanrednoj skupštini dioničara ovaj tjedan za šest članova uprave odoborila “viši omjer između varijabilnog i fiksnog dijela primanja do maksimalno 200 posto”. Fiksni dio primanja su plaće, a varijabilni dio bonusi koji ovise o ispunjenju poslovnih ciljeva.

Lani su ključni menadžeri PBZ-a, šest članova uprave i 41 izvršni direktor, dobili ukupno deset milijuna eura: sedam milijuna kroz plaće i tri milijuna dugoročnih bonusa za pretrpošlu i ranije godine. To je prosječno blizu 18.000 eura bruto mjesečno. No, jasno je da su članovi uprave dobili osjetno više od toga.

Sada će uprava PBZ-a kroz bonuse moći dobiti do 200 posto iznosa godišnje plaće.

Dobit veća 39 posto

Bonusi su lani većinom isplaćeni u gotovini, dok je za 11 menadžera bonus uključivao i dodjelu dionica. Bonusi se odnose se na učinak za 2023. godinu isplaćen u gotovini lani te na učinak za 2022. isplaćen u dionicama prošle godine.

Tu je i odgođeni bonus za razdoblje od 2018. do 2021. goidine isplaćen u gotovini i dionicama tijekom protekle godine. Dodjeljivanje bonusa za prošlu godinu je u postupku i njegovo će se plaćanje provesti tijekom 2025. godine, tumače u PBZ-u.

PBZ: Upravi nisu isplaćeni dupli bonusi, a radnicima plaće nisu manje

Banka je lani ostvarila 915 milijuna eura prihoda uz rast od 25 posto te neto dobit od čak 437 milijuna eura, što je 39 posto više nego predlani. Zbog tih će brojki članovi uprave ovih dana očito dobiti osjetno više bonuse nego lani.

PBZ je lani imao oko 3300 zaposlenih čija je prosječna neto plaća iznosila oko 1350 eura mjesečno. To je oko 280 eura manje nego prethodne godine, otkrivaju statistički podaci Financijske agencije.

Više za topli obrok

Zaposlenici PBZ-a koji su nam se danas javili kako bi nas upozorili na bonuse menadžera ogorčeni su tom činjenicom te tvrde kako se za povećanje njihovih plaća nema, unatoč odličnim rezultatima u prošloj poslovnoj godini.

“Jedino što smo kolektivno dobili nakon svih ovih godina, i to samo zbog sindikata, a nikako inicijativom uprave, je 0,3 posto bruto za svaku godinu staža. A to je valjda 50 eura za one s najviše staža. Doduše, i povećanje toplog obroka s 55 na 100 eura”, otkriva nam zaposlenik PBZ-a.

Inače, Privredna banka Zagreb odlukom Nadzornog odbora i Uprave obvezala se godišnje usklađivati plaće s inflacijom, i to od 2024. godine. Planirano godišnje povećanje plaća prosječno bi iznosilo 1,8 posto, navodi se u godišnjem izvještaju kompanije.

Objava Šok u poznatoj tvrtki: upravi dupli bonusi, radnicima plaće manje! pojavila se prvi puta na Danica.hr.